Pielikums

Madonas novada pašvaldības domes

16.06.2020. lēmumam Nr. 212

(protokols Nr.12, 6.p.)

**LĪGUMS**

*par sadzīves atkritumu apsaimniekošanu*

**Madonas novada pašvaldība,** reģistrācijas Nr. 90000054572,juridiskā adrese: Saieta laukums 1, Madona, Madonas novads, turpmāk tekstā – “Pašvaldība”, kuras vārdā saskaņā ar likumu “Par pašvaldībām”, Madonas novada pašvaldības 09.07.2009. saistošo noteikumu Nr.1 “Madonas novada pašvaldības nolikums” 81.2.punktu un Madonas novada pašvaldības domes 14.10.2019. lēmumu Nr.468 (protokols Nr.19, 1.p.), rīkojas izpilddirektore Vita Robalte, un

**SIA „Bērzaunes komunālais uzņēmums”**, reģistrācijas Nr. 48703002782, adrese: Aronas iela 2 - 23, Sauleskalns, Bērzaunes pagasts, Madonas novads, turpmāk tekstā –“Atkritumu apsaimniekotājs”, kura vārdā rīkojas valdes loceklis Māris Belorags, no otras puses, abi kopā turpmāk tekstā arī - “Puses”, vai atsevišķi – “Puse”,

pamatojoties uz likuma “Par pašvaldībām” 15.panta pirmās daļas 1.punktu, Atkritumu apsaimniekošanas likuma 8.panta pirmās daļas 1.punktu, 18.panta pirmo, sesto un septīto daļu, Publisko iepirkumu likuma 4.panta pirmo daļu, 60.panta ceturtās daļas 1.punktu un Madonas novada pašvaldības domes \_\_\_.\_\_\_.\_\_\_\_\_\_. lēmumu Nr. \_\_\_ (protokols Nr.\_\_\_, \_\_\_.p.),

izrādot brīvu un nepiespiestu gribu, bez maldības, viltus un spaidiem, noslēdz šo līgumu, turpmāk tekstā – “Līgums”, par sekojošo:

1. **LĪGUMA PRIEKŠMETS** 
   1. Pašvaldība uzdod, un Atkritumu apsaimniekotājs apņemas ar saviem tehniskajiem līdzekļiem un materiāliem veikt sadzīves atkritumu savākšanu, uzglabāšanu, pārkraušanu un pārvadāšanu, kā arī dalīto sadzīves atkritumu savākšanu Madonas novada Bērzaunes pagastā, Mārcienas pagastā, Kalsnavas pagastā un Vestienas pagastā, turpmāk tekstā – “Pakalpojums”.
   2. Pakalpojuma ietvaros Atkritumu apsaimniekotājs ir saņēmis licences-atļaujas apsaimniekot šādus sadzīves atkritumu veidus:
      1. Nešķiroti sadzīves atkritumi;
      2. Stikla iepakojums;
      3. Jauktais iepakojums.
   3. Atkritumu apsaimniekotājs Pakalpojumu nodrošina no 2020.gada 1.jūlija līdz 2027.gada 30.jūnijam.
2. **PAKALPOJUMA IZPILDES KĀRTĪBA**
   1. Atkritumu apsaimniekotājs Pakalpojumu sniedz atbilstoši Atkritumu apsaimniekošanas likuma un Madonas novada pašvaldības saistošo noteikumu „Sadzīves atkritumu apsaimniekošanas noteikumi Madonas novadā”, turpmāk tekstā – “Saistošie noteikumi”, noteiktajām prasībām, kā arī citiem normatīvajiem aktiem atkritumu apsaimniekošanas jomā.
   2. Pakalpojuma izpildei Atkritumu apsaimniekotājs nodrošina atkritumu radītājus un/vai valdītājus, turpmāk tekstā – “Klientus”, ar nepieciešamā tilpuma atkritumu konteineriem vai attiecīgi marķētiem atkritumu maisiem. Publiski pieejamo dalīto atkritumu konteineru laukumu izveidi veic Pašvaldība.
   3. Pakalpojuma sniegšanai attiecībā uz sadzīves atkritumu pārkraušanu un noglabāšanu, Atkritumu apsaimniekotājs slēdz sadarbības līgumu ar SIA „Vidusdaugavas SPAAO” par sadzīves atkritumu nodošanas kārtību atkritumu šķirošanas-pārkraušanas stacijā Augu ielā 29, Madonā, Madonas novadā.
   4. Pakalpojuma sniegšanai attiecībā uz dalīto atkritumu savākšanu un nodošanu, Atkritumu apsaimniekotājs patstāvīgi slēdz sadarbības līgumus ar uzņēmumiem kas nodrošina dalīto atkritumu nodošanu pārstrādei un/vai reģenerācijai.
   5. Vieta, uz kuru vedami nešķirotie sadzīves atkritumi - SIA „Vidusdaugavas SPAAO” atkritumu šķirošanas-pārkraušanas stacija Augu ielā 29, Madonā, Madonas novadā.
   6. Atkritumu apsaimniekotājs sadzīves atkritumu un dalīto atkritumu savākšanu, uzglabāšanu, pārkraušanu un pārvadāšanu organizē saskaņā ar Atkritumu apsaimniekotāja un Klienta noslēgto, līgumos atrunāto izvešanas grafiku un/vai pasūtījumu.
   7. Atkritumu apsaimniekotājs, ņemot vērā atkritumu veidu, apjomu un citus apstākļus, var izvēlēties transporta veidu un tehnoloģiju, ar kuru tiks veikta sadzīves atkritumu, dalīto atkritumu savākšana, uzglabāšana, pārkraušana un pārvadāšana, nodrošinot iespējami zemāko izmaksu līmeni.
   8. Pakalpojuma sniegšanas laikā Atkritumu apsaimniekotājs garantē visu ar darbu saistīto darba drošības pasākumu veikšanu, ko paredz piemērojamie normatīvi un instrukcijas. Atkritumu apsaimniekotājs garantē ugunsdrošības un apkārtējās vides aizsardzības pasākumu veikšanu Pakalpojuma izpildē.
   9. Atkritumu apsaimniekotājs patstāvīgi slēdz līgumus ar Klientiem (juridiskām un fiziskām personām, daudzdzīvokļu māju pārvaldniekiem u.c.) par sadzīves atkritumu izvešanu, atbilstoši Līguma pielikumā pievienotajam līguma paraugam. Līguma parauga izmaiņas Atkritumu apsaimniekotājs rakstiski saskaņo ar Pašvaldību.
   10. Atkritumu apsaimniekotājs ir atbildīgs par visu nepieciešamo licenču un atļauju likumīgu un savlaicīgu nokārtošanu un saņemšanu attiecīgajās valsts un pašvaldību iestādēs.
3. **INFORMĀCIJAS APMAIŅAS KĀRTĪBA**
   1. Lai nodrošinātu normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu mērķu sasniegšanu, Atkritumu apsaimniekotājs katru gadu līdz 1.martam sniedz Pašvaldībai šādu informāciju – par pašvaldības administratīvajā teritorijā apsaimniekotajiem atkritumiem (tonnās vai m3):
      1. kopējais savākto atkritumu daudzums;
      2. nešķiroto sadzīves atkritumu daudzums;
      3. dalīti savāktais atkritumu daudzums un veidi;
      4. savāktais lielgabarīta atkritumu daudzums;
      5. savāktais būvniecībā radušos atkritumu daudzums, ja apsaimniekotājs šādu pakalpojumu ir sniedzis;
      6. atkārtotai izmantošanai sagatavotais atkritumu daudzums, ja apsaimniekotājs šādu pakalpojumu ir sniedzis;
      7. pārstrādei un reģenerācijai nodotais atkritumu daudzums;
      8. starp atkritumu apsaimniekotāju un atkritumu radītājiem vai valdītājiem noslēgto atkritumu apsaimniekošanas līgumu skaits un ziņas par atkritumu radītāju vai valdītāju iesaisti pašvaldības organizētajā atkritumu apsaimniekošanas sistēmā (procentos pret visiem pašvaldības administratīvajā teritorijā deklarētajiem iedzīvotājiem un juridiskajām personām, kuru juridiskā adrese ir pašvaldības administratīvajā teritorijā);
      9. par veiktajiem sabiedrības informēšanas pasākumiem par atkritumu apsaimniekošanu, tai skaitā atkritumu dalīto vākšanu.
   2. Atkritumu apsaimniekotājs sniedz Pašvaldībai informāciju par konstatētajiem atkritumu radītāju vai valdītāju atkritumu apsaimniekošanas līguma pārkāpumiem.
   3. Atkritumu apsaimniekotājs ne retāk kā reizi gadā sniedz Pašvaldībai informāciju par atkritumu radītājiem vai valdītājiem sniegto informāciju par atkritumu apsaimniekošanu, tai skaitā par atkritumu šķirošanu, dalīto vākšanu un izmaiņām atkritumu apsaimniekošanas maksā.
   4. Pašvaldība Atkritumu apsaimniekotājam sniedz šādu informāciju:
      1. katru gadu līdz 1. februārim – par pašvaldības administratīvajā teritorijā deklarēto un reģistrēto atkritumu radītāju vai valdītāju skaitu (tai skaitā juridiskām personām) un to adresēm, ja ir notikušas izmaiņas iepriekšējā kalendāra gadā;
      2. par plānotajiem pašvaldības ceļu tīklu remontdarbiem divas nedēļas pirms remontdarbu uzsākšanas;
      3. par pašvaldības ceļu tīkla lietošanas ierobežojumiem, kas radušies klimatisko apstākļu dēļ;
      4. par citiem apstākļiem, kas var ietekmēt atkritumu apsaimniekošanas pakalpojuma sniegšanu (piemēram, pali, plūdi, īpaši aizsargājamas dabas teritorijas, publiskie ūdeņi).
   5. No Pašvaldības saņemtos fizisko personu datus, Atkritumu apsaimniekotājs izmanto un uzglabā tikai saskaņā ar normatīvajiem aktiem, kas regulē fizisko personu datu aizsardzību un apstrādi, kā arī nodrošina, ka Atkritumu apsaimniekotāja darbinieki, kuri ir iesaistīti personas datu apstrādē, ir apņēmušies ievērot normatīvo aktu prasības, gan pildot amata pienākumus, gan pēc darba tiesisko attiecību izbeigšanas.
   6. Atkritumu apsaimniekotājs apņemas pēc Pakalpojuma sniegšanas beigām iznīcināt dokumentus, kas satur fizisko personu datus, atbilstoši normatīvo aktu prasībām.
   7. Pašvaldība izskata Klientu sūdzības par Atkritumu apsaimniekotāja pārkāpumiem normatīvo aktu vai Līguma izpildē, kā arī sadarbojas ar Atkritumu apsaimniekotāju Madonas novada pašvaldības iedzīvotāju informēšanā par izmaiņām atkritumu apsaimniekošanas pakalpojumos.
4. **SADARBĪBAS KĀRTĪBA**
   1. Pusēm rakstveidā 5 (piecu) darba dienu laikā ir jāinformē vienai otra par savu rekvizītu (nosaukuma, adreses, norēķinu rekvizītu un tml.) maiņu. Šādā gadījumā atsevišķi Līguma grozījumi netiek gatavoti.
   2. Puses apņemas atbildēt viena otrai uz rakstiski saņemtajiem iesniegumiem, nosūtot atbildi ne vēlāk kā 10 (desmit) darba dienu laikā no iesnieguma saņemšanas dienas.
   3. Visi paziņojumi un informācija Līguma sakarā nosūtāmi uz Līgumā norādītajām adresēm vai e-pasta adresēm, un tie tiek uzskatīti par saņemtiem tajā pašā dienā, kad nogādāti personīgi vai nosūtīti elektroniski, izmantojot drošu elektronisko parakstu, vai 7.(septītajā) kalendārajā dienā pēc tam, kad nodoti nosūtīšanai pastā Latvijas teritorijā ierakstītā pasta sūtījumā vai 8. (astotajā) kalendārajā dienā pēc tam, kad nodoti nosūtīšanai pastā Latvijas teritorijā vienkāršā pasta sūtījumā.
   4. Lai sekmīgi vadītu Līguma izpildi, Pašvaldība norīko atbildīgo personu (kontaktpersonu), kura risina ar Līguma izpildi saistītos jautājumus: Izpilddirektora vietnieks Āris Vilšķērsts, tālruņa Nr.: 64860069; 29430460, e-pasts: aris.vilskersts@madona.lv. Pašvaldībai ir tiesības nomainīt kontaktpersonu, neveicot grozījumus līgumā, savlaicīgi par to rakstveidā brīdinot otru Pusi.
   5. Lai sekmīgi vadītu Līguma izpildi, Atkritumu apsaimniekotājs norīko atbildīgās personas (kontaktpersonas), kuras risina ar Līguma izpildi saistītos jautājumus: Māris Belorags, tālruņa Nr.: 64825124, e-pasts: berzaunesku@inbox.lv. Atkritumu apsaimniekotājam ir tiesības nomainīt kontaktpersonu, neveicot grozījumus līgumā, savlaicīgi par to rakstveidā brīdinot otru Pusi.
5. **ATKRITUMU APSAIMNIEKOŠANAS MAKSA** 
   1. Atkritumu apsaimniekotājs par sadzīves atkritumu savākšanu iekasē samaksu no atkritumu radītājiem – klientiem, Saistošajos noteikumos noteiktajā kārtībā atbilstoši Madonas novada pašvaldības apstiprinātajam tarifam.
   2. Maksa par sadzīves atkritumu apsaimniekošanu tiek aprēķināta summējot maksu par sadzīves atkritumu savākšanu (pastāvīgā daļa) un to noglabāšanu (mainīgā daļa):
      1. Pastāvīgā daļa: maksa par atkritumu viena kubikmetra savākšanu noteikta saskaņā ar Madonas novada pašvaldības apstiprināto tarifu (Līguma noslēgšanas brīdī 8,73 EUR/m3), papildus aprēķinot PVN.
      2. Mainīgā daļa: maksa par atkritumu viena kubikmetra noglabāšanu tiek noteikta norēķinu periodā (mēnesī vai ceturksnī) Vidusdaugavas atkritumu apsaimniekošanas poligonā nodoto atkritumu kopējo svaru (tonnās) reizinot ar Sabiedrisko pakalpojumu regulatora apstiprināto atkritumu noglabāšanas tarifu Vidusdaugavas atkritumu apsaimniekošanas poligonā un izdalot ar norēķinu periodā savākto atkritumu daudzumu (kubikmetros), papildus aprēķinot PVN.
   3. Līguma 5.2.1.apakšpunktā noteiktā maksa (pastāvīgā daļa) tiek noteikta ar Pašvaldības lēmumu, un ir grozāma Atkritumu apsaimniekošanas likumā noteiktajos gadījumos, kā arī tad, ja Līguma darbības laikā ir veiktas izmaiņas normatīvajos aktos, kā rezultātā ir būtiski mainīts Pašvaldības pienākumu apmērs sadzīves atkritumu apsaimniekošanas sistēmas organizēšanā vai ir mainītas prasības attiecībā uz atkritumu apsaimniekošanas sistēmas darbības efektivitāti.
   4. Ja Līguma darbības laikā normatīvajos aktos noteiktajā kārtībā tiek apstiprināts cits tarifs, Atkritumu apsaimniekotājs patstāvīgi iekļauj apstiprināto tarifu atkritumu apsaimniekošanas maksā ar tarifa spēkā stāšanās dienu.
   5. Norēķinu kārtība, termiņi un sadzīves atkritumu izvešanas grafiks, tiek atrunāts līgumā, kuru Atkritumu apsaimniekotājs slēdz ar Klientiem patstāvīgi.
   6. Maksā nav iekļauti pakalpojumi, kurus Atkritumu apsaimniekotājs ir tiesīgs sniegt Klientiem par papildus samaksu. Citu veidu atkritumu savākšana tiek veikta par Atkritumu apsaimniekotāja noteiktu cenu, kuru tas dara zināmu Klientiem pirms attiecīgā pakalpojuma sniegšanas uzsākšanas.
   7. Klientu informēšana par tarifu un tarifa izmaiņām notiek Atkritumu apsaimniekotājam normatīvajos aktos noteiktā termiņā un kārtībā, publicējot apstiprināto tarifu reģionālajā laikrakstā „Stars”, pašvaldības informatīvajā izdevumā „Madonas novada vēstnesis” un rakstiski brīdinot klientus.
6. **LĪGUMA GROZĪJUMI, PAPILDINĀJUMI UN IZBEIGŠANA** 
   1. Līguma papildinājumi un grozījumi noformējami rakstiski abpusēji parakstīti un pievienojami Līgumam kā neatņemamas tā sastāvdaļas.
   2. Ja kāds no Līguma noteikumiem zaudē spēku saskaņā ar savstarpēju vienošanos vai normatīvajiem aktiem, tad pārējie Līguma noteikumi paliek spēkā.
   3. Līgumu var izbeigt Pusēm par to rakstiski vienojoties.
   4. Pašvaldība ir tiesīga vienpusēji atkāpties no Līguma, iestājoties jebkuram no šādiem apstākļiem:
      1. Atkritumu apsaimniekotājs Pakalpojumu sniedz neatbilstošā kvalitātē un/vai termiņā;
      2. Atkritumu apsaimniekotājs Pakalpojuma izpildē neievēro Līguma un/vai normatīvo aktu noteikumus.
   5. Pašvaldības vienpusējas atkāpšanās no Līguma gadījumā tā vismaz 3 mēnešus iepriekš par to informē Atkritumu apsaimniekotāju. Atkritumu apsaimniekotājs turpina sniegt sadzīves atkritumu apsaimniekošanas pakalpojumu Līgumā noteiktajā apjomā līdz brīdim, kad stājas spēkā līgums ar citu normatīvajos aktos noteiktā kārtībā Pašvaldības izraudzītu atkritumu apsaimniekotāju.
   6. Gadījumā, ja Atkritumu apsaimniekotājam tiek pasludināta maksātnespēja, Līgums uzskatāms par izbeigtu ar nākamo dienu pēc lēmuma par maksātnespējas pasludināšanu.
   7. Ja Atkritumu apsaimniekotājs nepiekrīt iemesliem, kuru dēļ Pašvaldība vienpusēji atkāpjas no līguma, tas var vērsties tiesā, taču tiesvedības uzsākšana nevar būt par pamatu atkritumu apsaimniekošanas pakalpojuma sniegšanas pārtraukšanai vai nenodošanai citam normatīvajos aktos noteiktā kārtībā pašvaldības izraudzītam atkritumu apsaimniekotājam.
   8. Līguma izbeigšana pirms termiņa atbilstoši Līguma noteikumiem nerada tiesības nevienai no Pusēm izvirzīt pretenzijas vai prasības pret otru Pusi par zaudējumu, t.sk. neiegūtās peļņas, atlīdzinājumu.
7. **NEPĀRVARAMA VARA**
   1. Puse tiek atbrīvota no atbildības par Līguma saistību neizpildi vai izpildes kavēšanu, un pie tās nevar vērsties ar zaudējumu piedziņas prasījumu vai vainot līguma nepildīšanā, ja izpildi kavē nepārvaramas varas apstākļi, kas tieši ietekmē Līguma izpildi.
   2. Par nepārvaramas varas apstākļiem ir atzīstams notikums, kas atbilst visām turpmāk minētajām pazīmēm:
      1. no tā nav iespējams izvairīties, un tā sekas nav iespējams pārvarēt;
      2. notikumu Līguma slēgšanas brīdī nebija iespējams paredzēt;
      3. tas nav radies Puses vai tās kontrolē esošas personas kļūdas vai rīcības dēļ;
      4. notikums padara saistību izpildi ne tikai apgrūtinošu, bet arī neiespējamu.
   3. Pusei, kurai ir iestājušies nepārvaramas varas apstākļi, nekavējoties rakstiski ir jāinformē par to otra puse ne vēlāk kā 5 (piecu) darba dienu laikā pēc šādu apstākļu iestāšanās. Tādā gadījumā līguma izpildes termiņš pagarinās par to laiku, kurā darbojas šie apstākļi. Ja šie apstākļi ilgst vairāk par divām nedēļām, vienai vai otrai Pusei ir tiesības lauzt līgumu bez pienākuma atlīdzināt zaudējumus. Par līguma laušanu Puse rakstiski paziņo otrai Pusei vismaz 10 (desmit) darba dienas iepriekš.
8. **CITI NOSACĪJUMI** 
   1. Līgums stājas spēkā tā abpusējas parakstīšanas brīdī un ir spēkā līdz pilnīgai Līguma saistību izpildei.
   2. Puses ir atbildīgas par zaudējumiem, kas otrai Pusei var rasties ar Līgumu uzņemto saistību neizpildes vai nepienācīgās izpildes dēļ.
   3. Līgums ir saistošs Pusēm un to tiesību un saistību pārņēmējiem.
   4. Jautājumos, kas nav atrunāti Līgumā, Puses rīkojas saskaņā ar Latvijas Republikā spēkā esošajos normatīvajos aktos noteikto.
   5. Visi strīdi un domstarpības saistībā ar Līgumu, ko nevar noregulēt starp Pusēm pārrunu ceļā, tiek risināti Latvijas Republikas tiesā atbilstoši Latvijas Republikā spēkā esošajiem normatīvajiem aktiem.
   6. Līgums ir sagatavots elektroniska dokumenta veidā uz 6 (sešām) lappusēm.
   7. Līguma sadaļu virsraksti izmantoti ērtības dēļ un nav saistoši Līguma noteikumu iztulkošanā.
   8. Pušu paraksti apliecina, ka tās ir pilnīgi iepazinušās ar Līgumu un piekrīt tā noteikumiem.
9. **PUŠU REKVIZĪTI**

|  |  |
| --- | --- |
| Pašvaldība:  **Madonas novada pašvaldība**  Reģistrācijas Nr.90000054572,  Adrese: Saieta laukums 1, Madona,  Madonas novads, LV-4801  Konts Nr. LV37UNLA0030900130116  AS „SEB Banka”, SWIFT kods: UNLALV2X  Izpilddirektore Vita Robalte | Atkritumu apsaimniekotājs:  **SIA „Bērzaunes komunālais uzņēmums”**  Reģistrācijas Nr. 48703002782  Adrese: Aronas iela 2 - 23, Sauleskalns,  Bērzaunes pagasts, Madonas novads  Konts Nr. LV46HABA0001402041567  AS “Swedbank”, SWIFT kods: UNLALV2X  Valdes loceklis Māris Belorags |